
                                     RAPORT

asupra propunerii legislative  privind modificarea  art.11 al Titlului XI  Renta viageră  agricolă  din Legea  nr.247 /2005  privind reforma în domeniile proprietăţii şi justiţiei, precum şi unele măsuri adiacente

              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă privind modificarea  art.11 al Titlului XI  Renta viageră  agricolă  din Legea  nr.247 /2005  privind reforma în domeniile proprietăţii şi justiţiei, precum şi unele măsuri adiacente, trimisă cu adresa nr. Pl-x 803  din 28 noiembrie 2007 şi  înregistrată cu nr. 31/1272 din 29 noiembrie 2007.

               Senatul, în calitate de primă Cameră sesizată, a respins iniţiativa legislativă în şedinţa din 5 noiembrie  2007.

             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Consiliul Legislativ, prin avizul nr.876 din 2.07.2007, a avizat favorabil propunerea legislativă, cu unele observaţii şi propuneri.
             Guvernul, prin punctul de vedere  transmis cu adresa nr.1754 din 12.07.2007, nu susţine adoptarea acestei iniţiative legislative. 
 Comisia pentru agricultură, silvicultură, industrie alimentară şi servicii specifice  a avizat favorabil propunerea legislativă, prin avizul nr.24/639/11.12.2007.

              Propunerea legislativă are ca obiect de reglementare modificarea art.11 al Titlului XI „Renta viageră agricolă ” din Legea nr.247/2005 privind reforma în domeniile proprietăţii şi justiţiei, precum şi unele măsuri adiacente, cu modificările şi completările ulterioare, în sensul ca acordul de despăgubire încheiat cu investitorul, în temeiul art. 4 alin.(13)  şi (14) din Legea nr.1/2000 pentru reconstituirea dreptului de proprietate asupra terenurilor agricole şi a celor forestiere, solicitate potrivit prevederilor Legii fondului funciar nr.18/1991 şi ale Legii nr.167/1997, cu modificările şi completările ulterioare, să fie acceptat ca dovadă a înstrăinării terenurilor, pentru ca şi cei aflaţi în această situaţie să poată beneficia de renta viageră agricolă.

              În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 5 februarie 2008. La lucrările Comisiei a participat, în calitate de invitat, din partea Ministerului Agriculturii şi Dezvoltării Rurale, domnul Teodor Kilaiditis – director la Oficiul Naţional pentru Renta Viageră.

               La dezbateri au fost prezenţi 17 deputaţi, din totalul de 27 membrii ai Comisiei juridice, de disciplină şi imunităţi . 
Cu prilejul dezbaterilor, domnul deputat Lucian Bolcaş  a formulat un amendament  care a fost respins, prezentat în Anexă.

În urma dezbaterilor şi a punctelor de vedere exprimate de membrii Comisiei şi de invitat, s-a reţinut că rolul rentei viagere agricole, introdusă prin Legea nr.257/2005, a fost acela de a determina proprietarii agricoli în vârstă de peste 62 de ani să cedeze folosinţa sau dreptul de proprietate asupra terenurilor agricole primite în aplicarea legilor fondului funciar, în vederea asigurării exploatării terenurilor în condiţii de eficienţă.
 Includerea în rândul rentierilor agricoli a persoanelor vizate de dispoziţiile art.4 alin.(13) şi alin.(14) din Legea nr.1/2000, respectiv a foştilor proprietari ai unor terenuri preluate de către stat pe care au fost efectuate investiţii ce au fost vândute cu respectarea legii, care au optat pentru alte amplasamente sau pentru despăgubiri, ar putea conduce la o dublă despăgubire. Totodată s-a menţionat că, din punct de vedere juridic,  dovada înstrăinării se poate face printr-un act încheiat în formă autentică şi nu printr-un „acord de despăgubire”, aşa cum se propune de către iniţiatori.
Pentru aceste considerente, membrii Comisiei au hotărât, cu majoritate de voturi (12 pentru şi 5 abţineri), să  propună plenului Camerei Deputaţilor respingerea propunerii legislative.
                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE ,                                   SECRETAR,
           Sergiu ANDON                                   George BĂEŞU
                                                                                                                                  ANEXĂ

                                                                                                                               Pl-x 803/2007

AMENDAMENTE RESPINSE

	Nr. crt.
	Text propunere legislativă
	Text propus de comisie

(autorul amendamentului)
	Motivare

	1.
	Art.11. – Dovada înstrăinării se face prin actul de înstrăinare, încheiat în formă autentică, prin acordul de despăgubire încheiat cu investitorul în temeiul art.4, alin. 13 şi 14 din legea nr.1/2000, cu modificările şi completările ulterioare, iar dovada arendării se face prin contractul de arendă întocmit cu respectarea Legii arendării nr.16/1994, cu modificările şi completările ulterioare.
	Art.11. – Dovada înstrăinării se face prin actul de înstrăinare,încheiat în formă autentică. Drepturile pot să se nască şi din acordul de despăgubire încheiat cu investitorul în temeiul art.4, alin. 13 şi 14 din legea nr.1/2000, cu modificările şi completările ulterioare, iar dovada arendării se face prin contractul de arendă întocmit cu respectarea Legii arendării nr.16/1994, cu modificările şi completările ulterioare.
Autor: deputat Lucian Bolcaş
	- întrucât, din punct de vedere juridic,  dovada înstrăinării se face numai prin act încheiat în formă autentică


      Consilier,

      Cecilia Păduroiu

